SVR ฟอร์มแกร่ง! กำไร Q1 ออลไทม์ไฮ รับรายได้ขายอสังหาพุ่ง
SVR ฟอร์มแกร่ง! โชว์กำไรไตรมาส 1/66 แตะ 23.85 ลบ. ออลไทม์ไฮ เติบโต 140% จากปีก่อนกำไร 9.91 ลบ. รับรายได้ขายอสังหาพุ่ง กางแผนเปิด 3 โครงการไตรมาส 3 มูลค่า 1.6 พันลบ. คาดหนุนผลงานทั้งปี 66 สร้างสถิติสูงสุดต่อเนื่อง
SVR ฟอร์มแกร่ง! กำไรไตรมาส 1/66 แตะ 23.85 ลบ. ออลไทม์ไฮ เติบโต 140% รับรายได้ขายอสังหาพุ่ง
3 พ.ค. 2566

บริษัท สิวารมณ์ เรียลเอสเตท จำกัด (มหาชน) หรือ SVR รายงานผลการดำเนินงานงวดไตรมาส 1/66 สิ้นสุดวันที่ 31 มี.ค.66 ดังนี้

นายรณฤทธิ์ ฐิติสุริยารักษ์ กรรมการบริหารและประธานเจ้าหน้าที่บริหารด้านการเงินอาวุโส SVR เปิดเผยถึงภาพรวมผลการดำเนินงานงวดไตรมาส1/2566 ว่า บริษัทฯประสบความสำเร็จตามเป้าหมาย โดยมีรายได้รวมที่ 215.14 ล้านบาท เพิ่มขึ้น 60% เมื่อเทียบกับช่วงเดียวกันของปีก่อน ที่มีรายได้รวม 134 ล้านบาท เป็นผลมาจากการเพิ่มขึ้นของรายได้จากการขายอสังหาริมทรัพย์ 80.30 ล้านบาท ขณะที่กำไรสุทธิอยู่ที่ 24.22 ล้านบาท เพิ่มขึ้นร้อยละ 137.50 หรือ 14.02 ล้านบาท เมื่อเทียบกับช่วงเดียวกันของปีที่ผ่านมา ที่มีกำไรสุทธิ 10.20 ล้านบาท ส่งผลให้อัตรากำไรสุทธิ (Net Profit Margin) ปรับตัวเพิ่มขึ้นเป็นร้อยละ 11.30 เมื่ออิงจากช่วงไตรมาส 1/2565 อยู่ที่ร้อยละ 7.46 และมีกระแสเงินสดคงเหลือ ณ สิ้นไตรมาส1/2566 อยู่ที่ 30.19 ล้านบาท
โดยจากผลการดำเนินงานในไตรมาสแรกปรับตัวสูงขึ้นในครั้งนี้ ถือว่าเป็นการสร้างท็อปฟอร์มทำนิวไฮต่อเนื่อง และนับว่าเป็นการทำลายสถิติสูงสุดเป็นประวัติการณ์ สะท้อนถึงความสำเร็จของยอดขายที่เพิ่มขึ้นที่สามารถตอบโจทย์ทุกความต้องการของผู้อยู่อาศัยของกลุ่ม Real Demand เพื่อตอบสนองความต้องการที่อยู่อาศัยแบบ Premium Economy (ความคุ้มค่า)
ทั้งนี้ จากความสำเร็จของยอดขายที่เพิ่มขึ้น เป็นไปตามแผนกลยุทธ์การพัฒนาโครงการอสังหาฯ ซึ่งจะเห็นได้จากรายได้จากโครงการเพื่อขายในไตมาส 1/66 จำนวน 214.39 ล้านบาท เติบโตร้อยละ 59.90 หรือ 80.31 ล้านบาท จาก 134.08 ล้านบาท ของไตรมาส 1/65 ปัจจัยหลักมาจากการเพิ่มขึ้นของรายได้จากการขายโครงการทุกประเภท บ้านเดี่ยว บ้านแฝดและทาวน์โฮม ซึ่งเป็นการรับรู้รายได้จาก 5 โครงการ คือ โครงการสิวารมณ์ ซิตี้ (นิคมพัฒนา – ระยอง), โครงการสิวารมณ์ แกรนด์ (สุขุมวิท – บางปู), โครงการสิวารมณ์ เน เจอร์พลัส (อัสสัมชัญ-ศรีราชา), โครงการสิวารมณ์ เนเจอร์พลัส 2 (สุขุมวิท – บางปู) และโครงการ สิวารมณ์ วิลเลจ (สุขุมวิท-บางปู58)
ทั้งนี้ด้วยจุดแข็งการพัฒนาโครงการแบบหมุนเร็ว (Quick Turnover) ก่อสร้างเร็ว -ขายเร็ว – ส่งมอบเร็ว และความคุ้มค่า ( Premium Economy) ส่งผลให้ “SVR” ก้าวสู่การเป็นผู้นำพัฒนาอสังหาริมทรัพย์แบบ Premium Economy ภายใต้แนวคิด “Best Smart Living”รายแรกของกลุ่ม Real Demand
โดยในปีนี้ SVR มีแผนขยายการพัฒนาโครงการเข้ามาในพื้นที่ใกล้โซน CBD ของกรุงเทพมากขึ้น เนื่องจากบริษัทฯ ต้องการกระจายความเสี่ยงของพอร์ตสินค้า อีกทั้งยังขยายฐานกลุ่มลูกค้าเซกเมนต์ผู้อยู่อาศัยระดับบน ภายใต้การพัฒนาโครงการระดับพรีเมี่ยมบนบ้านระดับราคาที่สูงขึ้นแตะระดับ 12 ล้านบาท จากเดิมที่เราพัฒนาโครงการระดับราคาไม่เกิน 7 ล้านบาทต่อยูนิต โดยมองว่าลูกค้าระดับดังกล่าวเป็นกลุ่มที่มีกำลังซื้อสูง
ดังนั้นเชื่อว่า 3 โครงการที่เตรียมเปิดตัวในไตรมาส 3 นี้ อาทิ 1).โครงการสิวารมณ์ ไฮด์ (บนทำเลวงแหวนกาญจนาภิเษก ) โครงการบ้านเดี่ยว ขนาด 100 ตารางวา จำนวน 29 ยูนิต บนพื้นที่กว่า 11-3-80.5 ไร่ มูลค่าโครงการ 401 ล้านบาท ระดับราคาขายที่ประมาณ 12 ล้านบาทต่อยูนิต โดยโครงการดังกล่าวเป็นการขยายเซกเมนต์ผู้อยู่อาศัยระดับบน พร้อมทั้งเชื่อว่าจะสามารถเข้ามาสร้างมูลค่าเพิ่มให้กับบริษัทฯได้อย่างมีนัยสำคัญ 2).โครงการ สิวารมณ์ ปาร์ค (บนทำซอยประชาอุทิศ 76) โครงการบ้านเดี่ยว จำนวน 91 ยูนิต บนพื้นที่ประมาณ 22-3-78 ไร่ มูลค่าโครงการ 528 ล้านบาท ระดับราคาขายที่ประมาณ 5 ล้านบาทต่อยูนิต และ 3). โครงการสิวารมณ์ วิลเลจ (บนทำเลบางกรวย-ไทรน้อย) โครงการบ้านแฝดและทาวน์เฮ้าส์ จำนวน 242 ยูนิต บนพื้นที่ 24-3-39 ไร่ มูลค่าโครงการ 691 ล้านบาท ระดับราคาขายที่ 2-3.5 ล้านบาทต่อยูนิต
อย่างไรก็ตาม จากแผนกลยุทธ์แผนการขับเคลื่อนการเปิดตัวโครงการใหม่จำนวน 3 โครงการ มูลค่าโครงการรวม 1,621 ล้านบาท จะส่งผลเชิงบวกต่อรายได้ที่จะเริ่มทยอยเข้ามาในช่วงครึ่งปีหลังทันที ส่งผลให้บริษัทฯตั้งเป้าอัตราการเติบโตในปีนี้เติบโตตัวเพิ่มขึ้นอย่างก้าวกระโดด ภายใต้แนวโน้มสร้างสถิติ new high ใหม่จากปี 65 ที่มีรายได้รวม 726.15 ล้านบาท ซึ่งหากเป็นไปตามเป้าที่วางไว้ก็จะยิ่งตอกย้ำการเติบโตสู่ระดับ High Growth อย่างยั่งยืนในอนาคต